b'\n_START_ARTICLE_\nRinkimai Lietuvoje\n_START_SECTION_\nRinkim\xc5\xb3 organizavimas\n_START_PARAGRAPH_\nSeimo rinkimams organizuoti ir vykdyti LR teritorija dalijama \xc4\xaf 71 vienmandat\xc4\x99 rinkim\xc5\xb3 apygard\xc4\x85, atsi\xc5\xbevelgiant \xc4\xaf gyventoj\xc5\xb3 skai\xc4\x8di\xc5\xb3 ir administracin\xc4\xaf teritorin\xc4\xaf padalijim\xc4\x85. Rinkim\xc5\xb3 apygarda sudaroma i\xc5\xa1 bendr\xc4\x85 rib\xc4\x85 turin\xc4\x8di\xc5\xb3 rinkim\xc5\xb3 apylinki\xc5\xb3. Rink\xc4\x97j\xc5\xb3 skai\xc4\x8dius apygardoje turi b\xc5\xabti nuo 0,8 iki 1,2 vidutinio rink\xc4\x97j\xc5\xb3 visose vienmandat\xc4\x97se rinkim\xc5\xb3 apygardose skai\xc4\x8diaus._NEWLINE_Taip pat sudaroma viena daugiamandat\xc4\x97 rinkim\xc5\xb3 apygarda, kurioje balsuoja visi turintys rinkim\xc5\xb3 teis\xc4\x99 LR pilie\xc4\x8diai. \xc5\xa0ioje apygardoje pagal proporcin\xc4\x99 rinkim\xc5\xb3 sistem\xc4\x85 renkama 70 Seimo nari\xc5\xb3._NEWLINE_Atsi\xc5\xbevelgiant \xc4\xaf patogum\xc4\x85 rink\xc4\x97jams, miest\xc5\xb3, rajon\xc5\xb3 teritorijos mero teikimu dalijamos \xc4\xaf rinkim\xc5\xb3 apylinkes, kuri\xc5\xb3 kiekvienos teritorijoje turi gyventi ne daugiau kaip 5000 rink\xc4\x97j\xc5\xb3.\n_START_SECTION_\nKada rinkimai laikomi \xc4\xafvykusiais\n_START_PARAGRAPH_\nVienmandat\xc4\x97se rinkim\xc5\xb3 apygardose rinkimai laikomi \xc4\xafvykusiais, jei rinkimuose dalyvauja daugiau kaip 40 procent\xc5\xb3 rink\xc4\x97j\xc5\xb3, \xc4\xafra\xc5\xa1yt\xc5\xb3 \xc4\xaf tos rinkim\xc5\xb3 apygardos rink\xc4\x97j\xc5\xb3 s\xc4\x85ra\xc5\xa1us._NEWLINE_I\xc5\xa1rinktu laikomas kandidatas, u\xc5\xbe kur\xc4\xaf balsavo daugiau kaip pus\xc4\x97 rinkimuose dalyvavusi\xc5\xb3 rink\xc4\x97j\xc5\xb3._NEWLINE_Jeigu rinkim\xc5\xb3 apygardoje balotiravosi daugiau kaip du kandidatai ir n\xc4\x97 vienas i\xc5\xa1 j\xc5\xb3 nebuvo i\xc5\xa1rinktas Seimo nariu, ne v\xc4\x97liau kaip per dvi savaites po rinkim\xc5\xb3 rezultat\xc5\xb3 paskelbimo rengiamas pakartotinis balsavimas, kuriame dalyvauja du kandidatai, per pirm\xc4\x85j\xc4\xaf balsavim\xc4\x85 gav\xc4\x99 daugiausia bals\xc5\xb3. Po pakartotinio balsavimo i\xc5\xa1rinktu laikomas tas kandidatas, u\xc5\xbe kur\xc4\xaf balsavo daugiau rink\xc4\x97j\xc5\xb3._NEWLINE_Jeigu abu kandidatai gavo vienod\xc4\x85 bals\xc5\xb3 skai\xc4\x8di\xc5\xb3, Seimo nariu tampa tas kandidatas, u\xc5\xbe kur\xc4\xaf per pirm\xc4\x85j\xc4\xaf rinkim\xc5\xb3 tur\xc4\x85 balsavo daugiau rink\xc4\x97j\xc5\xb3. Jeigu ir per pirm\xc4\x85j\xc4\xaf rinkim\xc5\xb3 tur\xc4\x85 abu kandidatai buvo gav\xc4\x99 vienod\xc4\x85 bals\xc5\xb3 skai\xc4\x8di\xc5\xb3, Seimo nariu tampama burtais._NEWLINE_Jeigu rinkim\xc5\xb3 apygardoje balotiravosi ne daugiau kaip du kandidatai ir n\xc4\x97 vienas i\xc5\xa1 j\xc5\xb3 nebuvo i\xc5\xa1rinktas, rengiami pakartotiniai rinkimai._NEWLINE_Daugiamandat\xc4\x97je rinkim\xc5\xb3 apygardoje rinkimai laikomi \xc4\xafvykusiais, jeigu juose dalyvavo daugiau kaip vienas ketvirtadalis vis\xc5\xb3 rink\xc4\x97j\xc5\xb3.\n_START_SECTION_\nMandat\xc5\xb3 skirstymas\n_START_PARAGRAPH_\nPartijos, politin\xc4\x97s organizacijos kandidat\xc5\xb3 s\xc4\x85ra\xc5\xa1as gali gauti Seimo nari\xc5\xb3 mandat\xc5\xb3 (dalyvauja skirstant mandatus) tik tuo atveju, jei u\xc5\xbe j\xc4\xaf balsavo ne ma\xc5\xbeiau kaip 5 procentai rinkimuose dalyvavusi\xc5\xb3 rink\xc4\x97j\xc5\xb3._NEWLINE_Jungtinis kandidat\xc5\xb3 s\xc4\x85ra\xc5\xa1as gali gauti Seimo nari\xc5\xb3 mandat\xc5\xb3 (dalyvauja skirstant mandatus) tik tuo atveju, jeigu u\xc5\xbe j\xc4\xaf balsavo ne ma\xc5\xbeiau kaip 7 procentai rinkimuose dalyvavusi\xc5\xb3 rink\xc4\x97j\xc5\xb3. Jeigu u\xc5\xbe s\xc4\x85ra\xc5\xa1us yra balsav\xc4\x99 ma\xc5\xbeiau kaip 60 procent\xc5\xb3 vis\xc5\xb3 rinkimuose dalyvavusi\xc5\xb3 rink\xc4\x97j\xc5\xb3, teis\xc4\x99 dalyvauti skirstant mandatus \xc4\xafgyja tas lig \xc5\xa1iol skirstant mandatus nedalyvav\xc4\x99s s\xc4\x85ra\xc5\xa1as (s\xc4\x85ra\xc5\xa1ai, jeigu u\xc5\xbe juos balsavo vienodas rink\xc4\x97j\xc5\xb3 skai\xc4\x8dius), u\xc5\xbe kur\xc4\xaf balsavo daugiausia rink\xc4\x97j\xc5\xb3. Tokiu pat b\xc5\xabdu kandidat\xc5\xb3 s\xc4\x85ra\xc5\xa1\xc5\xb3, turin\xc4\x8di\xc5\xb3 teis\xc4\x99 dalyvauti skirstant mandatus, skai\xc4\x8dius didinamas ir toliau, iki tokio j\xc5\xb3 skai\xc4\x8diaus, kada u\xc5\xbe kandidat\xc5\xb3 s\xc4\x85ra\xc5\xa1us, dalyvaujan\xc4\x8dius skirstant mandatus, yra balsav\xc4\x99 ne ma\xc5\xbeiau kaip 60 procent\xc5\xb3 vis\xc5\xb3 rinkimuose dalyvavusi\xc5\xb3 rink\xc4\x97j\xc5\xb3._NEWLINE_Mandatai kandidat\xc5\xb3 s\xc4\x85ra\xc5\xa1ams paskirstomi pagal tai, kiek bals\xc5\xb3 gavo kiekvienas j\xc5\xb3, taikant kvot\xc5\xb3 ir liekan\xc5\xb3 metod\xc4\x85. Pirmiausia apskai\xc4\x8diuojama kvota - tai yra, kiek bals\xc5\xb3 reikia 1 mandatui gauti. Ji lygi rink\xc4\x97j\xc5\xb3 bals\xc5\xb3, kuriuos gavo s\xc4\x85ra\xc5\xa1ai, dalyvaujantys skirstant mandatus, sumai, padalytai i\xc5\xa1 70. Jei dalijant gaunama liekana, dalmuo padidinamas vienetu._NEWLINE_U\xc5\xbe kiekvien\xc4\x85 s\xc4\x85ra\xc5\xa1\xc4\x85 paduotas bals\xc5\xb3 skai\xc4\x8dius dalijamas i\xc5\xa1 kvotos. Gautas sveikasis dalmuo yra mandat\xc5\xb3 skai\xc4\x8dius, tenkantis kiekvienam s\xc4\x85ra\xc5\xa1ui pa gal kvot\xc4\x85, o \xc5\xa1io dalijimo liekanos naudojamos likusiems mandatams paskirstyti pagal liekanas. D\xc4\x97l to vis\xc5\xb3 s\xc4\x85ra\xc5\xa1\xc5\xb3 pavadinimai yra sura\xc5\xa1omi i\xc5\xa1 eil\xc4\x97s, kurioje po paskutiniojo toliau eina pirmasis, pagal jiems atitekusi\xc5\xb3 dalijimo liekan\xc5\xb3 didum\xc4\x85 pradedant nuo did\xc5\xbeiausiosios. Jei dviej\xc5\xb3 s\xc4\x85ra\xc5\xa1\xc5\xb3 liekanos yra lygios, pirmiau yra \xc4\xafra\xc5\xa1omas tas s\xc4\x85ra\xc5\xa1as, kuris gavo daugiau rink\xc4\x97j\xc5\xb3 bals\xc5\xb3, o jeigu ir \xc5\xa1ie skai\xc4\x8diai lyg\xc5\xabs, pirmiau \xc4\xafra\xc5\xa1omas tas, kuris yra gav\xc4\x99s daugiau mandat\xc5\xb3 visose vienmandat\xc4\x97se apygardose. Jeigu ir mandat\xc5\xb3 gauta po lygiai, pirmiau \xc4\xafra\xc5\xa1omas s\xc4\x85ra\xc5\xa1as su ma\xc5\xbeesniu rinkim\xc5\xb3 numeriu. Nepadalyti, dalijant kvot\xc5\xb3 metodu. mandatai po vien\xc4\x85 padalijami s\xc4\x85ra\xc5\xa1ams pagal eil\xc4\x99, pradedant tuo s\xc4\x85ra\xc5\xa1u, kuris buvo \xc4\xafra\xc5\xa1ytas pirmasis._NEWLINE_Jeigu kuriam nors s\xc4\x85ra\xc5\xa1ui tekt\xc5\xb3 didesnis mandat\xc5\xb3 skai\xc4\x8dius, nei s\xc4\x85ra\xc5\xa1e yra kandidat\xc5\xb3, tai \xc5\xa1ie mandatai padalijami kitiems s\xc4\x85ra\xc5\xa1ams, t\xc4\x99siant toliau j\xc5\xb3 dalijim\xc4\x85 liekan\xc5\xb3 metodu._NEWLINE_Viename s\xc4\x85ra\xc5\xa1e kandidatai gauna mandatus ta eil\xc4\x97s tvarka, kuri\xc4\x85 nustato Vyriausioji rinkim\xc5\xb3 komisija, nusta\xc4\x8diusi kandidat\xc5\xb3 reiting\xc4\x85. S\xc4\x85ra\xc5\xa1e praleid\xc5\xbeiami tie kandidatai, kurie buvo i\xc5\xa1rinkti vienmandat\xc4\x97se apygardose._NEWLINE_Jeigu partija, politin\xc4\x97 organizacija, koalicija kartu su parei\xc5\xa1kiniais dokumentais \xc4\xafteikia pra\xc5\xa1ym\xc4\x85, kad j\xc5\xb3 kandidat\xc5\xb3 reitingas neb\xc5\xabt\xc5\xb3 nustatomas, apie tai i\xc5\xa1 anksto prane\xc5\xa1ama rink\xc4\x97jams, nurodoma rinkim\xc5\xb3 biuletenyje ir kandidat\xc5\xb3 reitingas neskai\xc4\x8diuojamas, o \xc4\xafregistruota kandidat\xc5\xb3 eil\xc4\x97 s\xc4\x85ra\xc5\xa1e laikoma galutine.\n_START_SECTION_\nKas gali rinkti\n_START_PARAGRAPH_\nLR Prezident\xc4\x85 renka LR pilie\xc4\x8diai penkeriems metams, remdamiesi visuotine, lygia ir tiesiogine rinkim\xc5\xb3 teise, slaptu balsavimu._NEWLINE_Teis\xc4\x99 rinkti Respublikos prezident\xc4\x85 turi Lietuvos Respublikos pilie\xc4\x8diai, kurie rinkim\xc5\xb3 dien\xc4\x85 yra ne jaunesni kaip 18 met\xc5\xb3. Rinkimuose nedalyvauja pilie\xc4\x8diai, teismo pripa\xc5\xbeinti neveiksniais._NEWLINE_Bet kokie tiesioginiai arba netiesioginiai Lietuvos Respublikos pilie\xc4\x8di\xc5\xb3 rinkim\xc5\xb3 teisi\xc5\xb3 apribojimai d\xc4\x97l lyties, ras\xc4\x97s, tautyb\xc4\x97s, kalbos, kilm\xc4\x97s, socialin\xc4\x97s pad\xc4\x97ties, tik\xc4\x97jimo, \xc4\xafsitikinim\xc5\xb3 ar pa\xc5\xbei\xc5\xabr\xc5\xb3 draud\xc5\xbeiami.\n_START_SECTION_\nKas gali kandidatuoti\n_START_PARAGRAPH_\nRespublikos prezidentu gali b\xc5\xabti renkamas LR pilietis pagal kilm\xc4\x99, ne ma\xc5\xbeiau kaip trejus pastaruosius metus gyven\xc4\x99s Lietuvoje, jeigu jam iki rinkim\xc5\xb3 dienos yra su\xc4\x97j\xc4\x99 ne ma\xc5\xbeiau kaip keturiasde\xc5\xa1imt met\xc5\xb3 ir jeigu jis gali b\xc5\xabti renkamas Seimo nariu. Tas pats asmuo Respublikos prezidentu gali b\xc5\xabti renkamas ne daugiau kaip du kartus i\xc5\xa1 eil\xc4\x97s.\n_START_SECTION_\nKandidato teis\xc4\x97s ir pareigos\n_START_PARAGRAPH_\nKandidatai \xc4\xaf Respublikos prezidentus gali i\xc5\xa1kelti save pavieniai asmenys, gali kelti, remti politin\xc4\x97s partijos ir politin\xc4\x97s organizacijos. Pretendent\xc5\xb3 b\xc5\xabti kandidatais \xc4\xaf Respublikos prezidentus i\xc5\xa1k\xc4\x97limas pradedamas ne anks\xc4\x8diau kaip likus 80 dien\xc5\xb3 ir baigiamas ne v\xc4\x97liau kaip likus 65 dienoms iki rinkim\xc5\xb3 dienos._NEWLINE_Seimui paskelbus pirmalaikius LR prezidento rinkimus, prezidentas, pageidaujantis dalyvauti rinkimuose, i\xc5\xa1 karto \xc4\xafregistruojamas kandidatu._NEWLINE_Tokiuose rinkimuose pakartotinai i\xc5\xa1rinktas Respublikos prezidentas laikomas i\xc5\xa1rinktu antrajai kadencijai, jeigu iki rinkim\xc5\xb3 pra\xc4\x97jo daugiau kaip treji metai jo pirmosios kadencijos laiko. Jeigu pra\xc4\x97jo ma\xc5\xbeiau, renkamas tik likusiam pirmosios kadencijos laikui, kuris nelaikomas antr\xc4\x85ja kadencija._NEWLINE_Jeigu pirmalaikiai Respublikos prezidento rinkimai skelbiami jo antrosios kadencijos metu, tai esamas Respublikos prezidentas gali b\xc5\xabti i\xc5\xa1rinktas tik likusiam antrosios kadencijos laikui._NEWLINE_Pretendentai kandidato \xc4\xaf Respublikos prezidentus status\xc4\x85 \xc4\xafgyja tik \xc4\xafregistruoti Vyriausiojoje rinkim\xc5\xb3 komisijoje. Likus iki rinkim\xc5\xb3 dienos ne ma\xc5\xbeiau kaip 30 dien\xc5\xb3, Vyriausioji rinkim\xc5\xb3 komisija oficialiai skelbia j\xc5\xb3 s\xc4\x85ra\xc5\xa1\xc4\x85._NEWLINE_Asmuo, \xc4\xafregistruotas kandidatu \xc4\xaf Respublikos prezidentus, turi teis\xc4\x99 tur\xc4\x97ti patik\xc4\x97tinius, kurie jam atstovauja susitikimuose su rink\xc4\x97jais, \xc5\xbeiniasklaidoje, renka l\xc4\x97\xc5\xa1as rinkimams finansuoti, atlieka kitus kandidato pavedimus.\n_START_SECTION_\nRezultat\xc5\xb3 skelbimas\n_START_PARAGRAPH_\nGalutinius Respublikos prezidento rinkim\xc5\xb3 rezultatus Vyriausioji rinkim\xc5\xb3 komisija skelbia ne v\xc4\x97liau kaip per 5 dienas po rinkim\xc5\xb3, o pakartotini\xc5\xb3 rinkim\xc5\xb3 - ne v\xc4\x97liau kaip per 5 dienas nuo pakartotinio balsavimo dienos.\n_START_SECTION_\nKas gali rinkti\n_START_PARAGRAPH_\nPagal pataisyt\xc4\x85 ir papildyt\xc4\x85 LR savivaldybi\xc5\xb3 taryb\xc5\xb3 rinkim\xc5\xb3 \xc4\xafstatym\xc4\x85 teis\xc4\x99 rinkti savivaldyb\xc4\x97s tarybos narius turi nuolatiniai \xc5\xa1ios savivaldyb\xc4\x97s gyventojai (rink\xc4\x97jai), kuriems rinkim\xc5\xb3 dien\xc4\x85 yra sukak\xc4\x99 18 met\xc5\xb3._NEWLINE_Rinkimuose nedalyvauja pilie\xc4\x8diai, kurie teismo pripa\xc5\xbeinti neveiksniais.\n_START_SECTION_\nKas gali kandidatuoti\n_START_PARAGRAPH_\nTarybos nariu gali b\xc5\xabti renkamas nuolatinis \xc5\xa1ios savivaldyb\xc4\x97s gyventojas, kuris rinkim\xc5\xb3 dien\xc4\x85 yra nejaunesnis kaip 18 met\xc5\xb3.\n_START_SECTION_\nKas negali kandidatuoti\n_START_PARAGRAPH_\nTarybos nariais negali b\xc5\xabti renkami asmenys, kurie, likus 65 dienoms iki rinkim\xc5\xb3, yra nebaig\xc4\x99 atlikti bausm\xc4\x97s pagal teismo paskirt\xc4\x85 nuosprend\xc4\xaf, taip pat asmenys, teismo pripa\xc5\xbeinti neveiksniais arba nepakaltinamais._NEWLINE_Tarybos nariais negali b\xc5\xabti renkami asmenys, rinkim\xc5\xb3 dien\xc4\x85 atliekantys tikr\xc4\x85j\xc4\x85 karo arba alternatyvi\xc4\x85j\xc4\x85 kra\xc5\xa1to apsaugos tarnyb\xc4\x85, taip pat likus 65 dienoms iki rinkim\xc5\xb3 nei\xc5\xa1\xc4\x97j\xc4\x99 (atsarg\xc4\x85 kra\xc5\xa1to apsaugos sistemos, policijos ir vidaus tarnybos karininkai, puskarininkiai ir liktiniai, kit\xc5\xb3 sukarint\xc5\xb3 ir saugumo tarnyb\xc5\xb3 apmokami pareig\xc5\xabnai._NEWLINE_Kiti tiesioginiai arba netiesioginiai Lietuvos Respublikos pilie\xc4\x8di\xc5\xb3 rinkim\xc5\xb3 teis\xc4\x97s apribojimai d\xc4\x97l kilm\xc4\x97s, politini\xc5\xb3 pa\xc5\xbei\xc5\xabr\xc5\xb3, socialin\xc4\x97s ir turtin\xc4\x97s pad\xc4\x97ties, nacionalin\xc4\x97s priklausomyb\xc4\x97s, lyties, i\xc5\xa1silavinimo, kalbos, santykio su religija, u\xc5\xbesi\xc4\x97mimo r\xc5\xab\xc5\xa1ies ir pob\xc5\xabd\xc5\xbeio draud\xc5\xbeiami.\n_START_SECTION_\nMandat\xc5\xb3 skirstymas\n_START_PARAGRAPH_\nKandidatus \xc4\xaf tarybos narius gali kelti partija ar politin\xc4\x97 organizacija ne v\xc4\x97liau kaip likus 65 dienoms iki rinkim\xc5\xb3. Partija, politin\xc4\x97 organizacija kandidatus \xc4\xaf tarybos narius kelia pateikdama kandidat\xc5\xb3 s\xc4\x85ra\xc5\xa1\xc4\x85, kuriame kandidatai sura\xc5\xa1yti pagal jos nustatyt\xc4\x85 eil\xc4\x99. Kandidat\xc5\xb3 s\xc4\x85ra\xc5\xa1e negali b\xc5\xabti ma\xc5\xbeiau kaip 10 ir du kartus daugiau kaip toje apygardoje nustatytas mandat\xc5\xb3 skai\xc4\x8dius._NEWLINE_Partijos, politin\xc4\x97s organizacijos kandidat\xc5\xb3 s\xc4\x85ra\xc5\xa1as gali gauti tarybos nari\xc5\xb3 mandat\xc5\xb3 (dalyvauja skirstant mandatus) tik tuo atveju, jeigu u\xc5\xbe j\xc4\xaf balsavo ne ma\xc5\xbeiau kaip 4 procentai, o koalicijos kandidat\xc5\xb3 s\xc4\x85ra\xc5\xa1as - jeigu u\xc5\xbe j\xc4\xaf balsavo ne ma\xc5\xbeiau kaip 6 procentai vis\xc5\xb3 rinkimuose dalyvavusi\xc5\xb3 rink\xc4\x97j\xc5\xb3. Jeigu u\xc5\xbe s\xc4\x85ra\xc5\xa1us, dalyvaujan\xc4\x8dius skirstant mandatus, yra balsav\xc4\x99 ma\xc5\xbeiau kaip 60 procent\xc5\xb3 rink\xc4\x97j\xc5\xb3, teis\xc4\x99 dalyvauti skirstant mandatus \xc4\xafgyja tas lig \xc5\xa1iol skirstant mandatus nedalyvav\xc4\x99s s\xc4\x85ra\xc5\xa1as (s\xc4\x85ra\xc5\xa1ai, jeigu u\xc5\xbejuos balsavo vienodas rink\xc4\x97j\xc5\xb3 skai\xc4\x8dius), u\xc5\xbe kur\xc4\xaf balsavo daugiausia rink\xc4\x97j\xc5\xb3. Tokiu pat b\xc5\xabdu kandidat\xc5\xb3 s\xc4\x85ra\xc5\xa1\xc5\xb3, turin\xc4\x8di\xc5\xb3 teis\xc4\x99 dalyvauti skirstant mandatus, skai\xc4\x8dius didinamas iki tokio j\xc5\xb3 skai\xc4\x8diaus, kada u\xc5\xbe kandidat\xc5\xb3 s\xc4\x85ra\xc5\xa1us, dalyvaujan\xc4\x8dius skirstant mandatus, yra balsav\xc4\x99 ne ma\xc5\xbeiau kaip 60 procent\xc5\xb3 vis\xc5\xb3 rinkimuose dalyvavusi\xc5\xb3 rink\xc4\x97j\xc5\xb3._NEWLINE_Mandatai kandidat\xc5\xb3 s\xc4\x85ra\xc5\xa1ams paskirstomi pagal tai, kiek bals\xc5\xb3 gavo kiekvienas i\xc5\xa1 j\xc5\xb3, taikant kvot\xc5\xb3 ir liekan\xc5\xb3 metod\xc4\x85.'